KOMMISSIONENS GENNEMFØRELSESAFGØRELSE (EU) 2022/2414

af 6. december 2022

om ændring af gennemførelsesafgørelse (EU) 2020/668 for så vidt angår harmoniserede standarder for krav, prøvning og mærkning af partikelfiltre til åndedrætsværn, generelle krav til beskyttelsesbeklædning, krav til øjenbeskyttere til squash samt til racquetball og squash 57 og krav og prøvningsmetoder for fodtøj til beskyttelse mod risici i støberier og ved svejsning og lignende processer

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (1), særlig artikel 10, stk. 6, og

ud fra følgende betragtninger:

(1) I henhold til artikel 14 i Europa-Parlamentets og Rådets forordning (EU) 2016/425 (2) formodes personlige værnemidler, som er i overensstemmelse med harmoniserede standarder eller dele deraf, hvis referencer er offentliggjort i Den Europæiske Unions Tidende, at være i overensstemmelse med de væsentligste sundheds- og sikkerhedskrav i bilag II til nævnte forordning, der er omfattet af disse standarder eller dele deraf.

(2) Ved brev M/031 med titlen »Standardiseringsmandat til CEN/Cenelec vedrørende standarder for personlige værnemidler« fremsendte Kommissionen en anmodning til Den Europæiske Standardiseringsorganisation (CEN) og Den Europæiske Komité for Elektroteknisk Standardisering (Cenelec) med henblik på at udvikle og udarbejde harmoniserede standarder til støtte for Rådets direktiv 89/686/EØF (3).

(3) På grundlag af standardiseringsanmodning M/031 udarbejdede CEN adskillige nye standarder og reviderede en række eksisterende harmoniserede standarder.

(4) Den 19. november 2020 udløb standardiseringsanmodning M/031 og blev erstattet af en ny standardiseringsanmodning som fastsat i Kommissionens gennemførelsesafgørelse C(2020) 7924 (4).

(5) Eftersom forordning (EU) 2016/425 overtog de væsentligste sundheds- og sikkerhedskrav til personlige værnemidler, som er fastsat i direktiv 89/686/EØF, dækkes de harmoniserede standarder, som er udarbejdet i henhold til standardiseringsanmodning M/031, af standardiseringsanmodningen i gennemførelsesafgørelse C(2020) 7924. Referencerne herfor bør derfor offentliggøres i Den Europæiske Unions Tidende. Det kan derfor undtagelsesvis accepteres, at sådanne standarder, der er udviklet og offentliggjort af CEN og Cenelec i overgangsperioden mellem standardiseringsanmodning M/031 og standardiseringsanmodningen i gennemførelsesafgørelse C(2020) 7924, ikke indeholder en udtrykkelig henvisning til standardiseringsanmodningen i gennemførelsesafgørelse C(2020) 7924.

(6) På grundlag af standardiseringsanmodning M/031 og standardiseringsanmodningen i gennemførelsesafgørelse C(2020) 7924, har CEN udarbejdet følgende nye harmoniserede standarder: EN ISO 18527-2:2021 om krav til øjenbeskyttere til squash samt til racquetball og squash 57, EN ISO 20349-1: 2017/A1:2020 om ændring af EN ISO 20349-1: 2017 om krav og prøvningsmetoder til beskyttelse mod risici i støberier for fodtøj, der beskytter mod risici i støberier og ved svejsning, og EN ISO 20349-2:2017/A1: 2020 om ændring af EN ISO 20349-2:2017 om krav og prøvningsmetoder for fodtøj til beskyttelse mod risici i støberier og ved svejsning og lignende processer.

(7) På grundlag af standardiseringsanmodning M/031 og standardiseringsanmodningen i gennemførelsesafgørelse C(2020) 7924 reviderede CEN de harmoniserede standarder EN 143:2000 om krav, prøvning og mærkning af partikelfiltre til åndedrætsværn, som berigtiget ved EN 143:2000/AC:2005 og som ændret ved EN 143:2000/A1:2006, og EN ISO 13688:2013 om generelle krav til beskyttelsesbeklædning, hvis referencer er offentliggjort i Kommissionens meddelelse (2018/C 209/03) (5). Denne revision førte til vedtagelsen af den harmoniserede standard EN 143:2021 og ændringen EN ISO 13688:2013/A1: 2021 til den harmoniserede standard EN ISO 13688:2013.

(8) Kommissionen har sammen med CEN vurderet, hvorvidt de harmoniserede standarder, der er udarbejdet og revideret af CEN, er i overensstemmelse med standardiseringsanmodningen i gennemførelsesafgørelse C(2020) 7924.

(9) De harmoniserede standarder EN 143:2021, EN ISO 13688:2013 som ændret ved EN ISO 13688:2013/A1:2021, EN ISO 18527-2:2021, EN ISO 20349-1:2017 som ændret ved EN ISO 20349-1:2017/A1:2020 og EN ISO 20349-2:2017 som ændret ved EN ISO 20349-2:2017/A1:2020 opfylder de krav, som de har til formål at dække, og som er fastsat i forordning (EU) 2016/425. Det er derfor hensigtsmæssigt at offentliggøre referencerne for de nævnte harmoniserede standarder i Den Europæiske Unions Tidende.

(10) I bilag I til Kommissionens gennemførelsesafgørelse (EU) 2020/668 (6) er der opført referencer for harmoniserede standarder, der medfører en formodning om overensstemmelse med forordning (EU) 2016/425. For at sikre, at referencerne for harmoniserede standarder, der er udarbejdet til støtte for forordning (EU) 2016/425, er opført i én retsakt, bør referencerne for de harmoniserede standarder EN 143:2021, EN ISO 13688:2013 og ændringen heraf EN ISO 13688:2013/A1:2021, EN ISO 18527-2:2021, EN ISO 20349-1:2017 og ændringen heraf EN ISO 20349-1:2017/A1:2020 og EN ISO 20349-2:2017 samt ændringen heraf EN ISO 20349-2: 2017/A1:2020 medtages i nævnte bilag.

(11) Det er derfor nødvendigt at tilbagetrække referencerne for den harmoniserede standard EN 143:2000 og for berigtigelsen heraf EN 143:2000/AC:2005 og ændringen heraf EN 143:2000/A1:2006 samt for den harmoniserede standard EN ISO 13688:2013 fra C-udgaven af Den Europæiske Unions Tidende.

(12) I bilag II til gennemførelsesafgørelse (EU) 2020/668 er der opført referencer for de harmoniserede standarder udarbejdet til støtte for forordning (EU) 2016/425, der tilbagetrækkes fra C-udgaven af Den Europæiske Unions Tidende. Referencerne for den harmoniserede standard EN 143:2000 og for berigtigelsen heraf EN 143:2000/AC:2005 og ændringen heraf EN 143:2000/A1:2006 samt for den harmoniserede standard EN ISO 13688:2013 bør derfor opføres i dette bilag.

(13) De harmoniserede standarder EN 352-1:2002, EN 352-2:2002, EN 352-3:2002, EN 352-4: 2001, som ændret ved EN 352-4:2001/A1:2005, EN 352-5:2002, som ændret ved EN 352-5:2002/A1:2005, EN 352-6:2002, EN 352-7:2002 og EN 352-8:2008 om høreværn er blevet revideret af CEN, og deres referencer er blevet medtaget i bilag II til gennemførelsesafgørelse (EU) 2020/668 med angivelse af den 21. januar 2023 som datoen for tilbagetrækning. De nye versioner af de erstattede standarder indførte nye tekniske krav til beregning af dæmpning og nye hovedstørrelser, hvilket indebærer yderligere prøvning af høreværn sammen med hovedbeskyttelse og/eller ansigtsbeskyttelse i flere forskellige kombinationer. Producenterne har derfor brug for mere tid til at tilpasse deres produktion, så den kan overholde de nye standarder. Desuden skal bemyndigede organer og prøvningslaboratorier tilpasse prøvningsmetoderne og revidere deres akkreditering i overensstemmelse med de nye krav. Derfor bør datoen for tilbagetrækning af de harmoniserede standarder EN 352-1:2002, EN 352-2:2002, EN 352-3:2002, EN 352-4:2001, EN 352-4:2001/A1:2005, EN 352-5:2002 og ændringen heraf EN 352-5:2002/A1:2005, EN 352-6:2002, EN 352-7:2002, EN 352-8:2008 udsættes i yderligere 18 måneder. Denne udsættelse forventes ikke at have en skadelig virkning på sikkerhedsniveauet for de pågældende produkter, da de reviderede standarder hovedsagelig præciserer prøvningsprocedurerne og ikke medfører væsentlige ændringer af de gældende materielle krav. Rækkerne i bilag II til gennemførelsesafgørelse (EU) 2020/668 vedrørende de harmoniserede standarder EN 352-1:2002, EN 352-2:2002, EN 352-3:2002, EN 352-4:2001 samt ændringen heraf EN 352-4:2001/A1:2005, EN 352-5:2002 samt ændringen heraf EN 352-5:2002/A1:2005, EN 352-6:2002, EN 352-7:2002, EN 352-8:2008 bør derfor erstattes.

(14) Gennemførelsesafgørelse (EU) 2020/668 bør derfor ændres.

(15) For at give fabrikanterne tilstrækkelig tid til at forberede sig på anvendelsen af de harmoniserede standarder EN 143:2021 og EN ISO 13688:2013 som ændret ved EN ISO 13688: 2013/A1:2021, er det nødvendigt at udskyde tilbagetrækningen af referencerne for den harmoniserede standard EN 143:2000 som berigtiget ved EN 143:2000/AC:2005 og som ændret ved EN 143:2000/A1:2006, og af den harmoniserede standard EN ISO 13688: 2013.

(16) Overholdelsen af en harmoniseret standard medfører en formodning om overholdelse af de relevante væsentligste krav i Unionens harmoniseringslovgivning fra datoen for offentliggørelsen af referencen for en sådan standard i Den Europæiske Unions Tidende. Denne afgørelse bør derfor træde i kraft på dagen for offentliggørelsen —

VEDTAGET DENNE AFGØRELSE:

Artikel 1 I gennemførelsesafgørelse (EU) 2020/668 foretages følgende ændringer: 1) Bilag I ændres som anført i bilag I til nærværende afgørelse. 2) Bilag II ændres som anført i bilag II til nærværende afgørelse.

Artikel 2 Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 6. december 2022. På Kommissionens vegne Ursula VON DER LEYEN Formand

(1) EUT L 316 af 14.11.2012, s. 12.

(2) Europa-Parlamentets og Rådets forordning (EU) 2016/425 af 9. marts 2016 om personlige værnemidler og om ophævelse af Rådets direktiv 89/686/EØF (EUT L 81 af 31.3.2016, s. 51).

(3) Rådets direktiv 89/686/EØF af 21. december 1989 om indbyrdes tilnærmelse af medlemsstaternes lovgivninger om personlige værnemidler (EFT L 399 af 30.12.1989, s. 18).

(4) Commission Implementing Decision C(2020) 7924 of 19.11.2020 on a standardisation request to the European Committee for Standardization and the European Committee for Electrotechnical Standardization as regards personal protective equipment in support of Regulation (EU) 2016/425 of the European Parliament and of the Council (foreligger ikke på dansk).

(5) Meddelelse fra Kommissionen i forbindelse med gennemførelsen af Europa-Parlamentets og Rådets forordning (EU) 2016/425 om personlige værnemidler og om ophævelse af Rådets direktiv 89/686/EØF (Titler og referencer for harmoniserede standarder, som skal offentliggøres i henhold til EU's harmoniseringslovgivning) (EUT C 209 af 15.6.2018, s. 17).

(6) Kommissionens gennemførelsesafgørelse (EU) 2020/668 af 18. maj 2020 om harmoniserede standarder for personlige værnemidler, der er udarbejdet til støtte for Europa-Parlamentets og Rådets forordning (EU) 2016/425 (EUT L 156 af 19.5.2020, s. 13).